L-investigazzjoni dwar it-tiġrif tal-vettura spazjali Virgin Galactic fid-deżert f’California tista’ tieħu madwar sena. Il-kap tal-aġenzija Amerikana dwar is-sigurtà tat-trasport Christopher Hart qal li Virgin Galactic se tkun tista’ tagħmel titjiriet oħra ta’ prova sakemm issir l-investigazzjoni. SpaceShipTwo tkisser fl-arja waqt titjira ta’ prova nhar il-Ġimgħa. Wieħed mill-bdoti nqatel u ieħor indarab. Il-kap ta’ Virgin Sir Richard Branson qal li hu determinat biex isib x’mar ħażin u jitgħallem mit-traġedja. Il-bord Amerikan għas-sigurtà fit-trasport qal li t-tim wettaq l-ewwel ġurnata ta’ investigazzjoni u se jibqa’ jeżamina l-evidenza fuq il-post fejn seħħet it-traġedja sa erbat jew sebat ijiem. Christopher Hart qal li t-tifrik mill-vettura spazjali infirex f’żona ta’ madwar ħames mili minn tarf s’ieħor. F’konferenza tal-aħbarijiet qal li kien hemm sitt kameras fil-vettura innifisha u tlieta oħra fil-mekkaniżmu biex ittellgħet. S’issa mhux magħruf jekk instabux xi wħud mill-kameras. Il-kap tal-agenzija Amerikana dwar is-sigurtà tat-trasport Christopher Hart